Rune Lund (EL), 2007-01-16:
Vi har haft en debat i dag, og man må sige, at der er kommet nogle meget interessante synspunkter fra Dansk Folkeparti frem i debatten.
Jeg må sige, at i Enhedslisten har vi en lidt anden tilgang til problematikken.
Dette Euromed-samarbejde er i udgangspunktet sådan set en god idé.
Man overvejer, hvordan vi kan have relationer med andre lande, hvordan vi kan indgå i dialog med dem, hvordan vi kan handle med dem, og hvordan vi ligesom kan se ud over Europas grænser.
For et parti som Enhedslisten, som har et internationalt perspektiv, som gerne tænker i globale løsninger, og som hverken er for dansk nationalisme eller for euronationalisme, er det som udgangspunkt en rigtig god måde at tænke på og en rigtig god måde at se tingene på.
Det, som er årsagen til vores reservation, og det, som er vores problem med Euromed-samarbejdet, er først og fremmest, at der er tale om en frihandelsaftale, hvor EU i de forhandlinger, der foregår, forhandler på en sådan måde, at man prøver at tiltvinge sig så meget markedsadgang, som man overhovedet kan, på bekostning af de fattigere lande.
Det er en kendt strategi fra EU’s side.
Vi har set, hvordan EU opfører sig i verdenshandelsorganisationen WTO, en meget aggressiv linje, som gjorde, at ulandene i juli 2006 til sidst sagde: Vi gider ikke forhandle med jer; vi gider simpelt hen ikke finde os i, at I bliver ved med at stille alle de her meget aggressive krav, som vil gøre, at vores virksomheder bliver totalt udkonkurreret, samtidig med at I ikke gider give særlig meget.
Den måde at tænke handelspolitik på, den måde at føre sig frem som en bølle på den internationale scene er en handelspolitik, som EU også fører ved de økonomiske bilaterale aftaler, der er ved at blive forhandlet med en række afrikanske lande, de såkaldte AVS-lande, som er 77 tidligere kolonier, og der ser vi den samme strategi.
Hvordan kan vi rage mest muligt til os?
Og imens ser man stort på de her fattigere landes udviklingsbehov.
Det er også den samme tankegang, der ligger bag det her samarbejde, og derfor har der i forbindelse med nogle af de møder, der har været rundtomkring, også været demonstrationer, hvor der netop er protesteret mod den handelspolitiske tilgang, som EU har haft.
Og de demonstrationer er nogle, som vi i Enhedslisten har støttet.
Det er demonstrationer, hvor vi har haft folk til stede, og det er demonstrationer, hvor vi har sendt støtteerklæringer.
I det omfang der kommer mennesker til Danmark, og de skal arbejde her, så skal de være velkomne.
Det, der er vigtigt, er: Kommer man her og skal arbejde i Danmark, skal man arbejde på danske løn- og arbejdsvilkår.
Det er ligesom det, som er finalen dér.
Og det er det, som skal være det fuldstændig afgørende.
Når jeg hører hr. Morten Messerschmidt tale i dag, må jeg sige, at det minder meget om, hvad man kan se rundtomkring på forskellige hjemmesider og forskellige blogs på internettet, hvor man kan læse en masse om, hvad det her samarbejde er, hvilket hr. Morten Messerschmidt så er eksponent for her i Folketingssalen.
Der er f.eks. forskellige hjemmesider.
Den Danske Forening kalder på sin hjemmeside det her handelssamarbejde for et mellemstadie til oprettelsen af en udemokratisk verdensstat, som bygger på liberalisme og kommunisme.
Man kan sige, det ikke ligger meget langt fra det, som hr. Morten Messerschmidt sagde i dag.
Og så findes der også blogs og mailfora, som nævner, at det her handler om islamiseringen af Europa og den i øvrigt allerede finder sted gennem DR 2 og kulturelle arrangementer som »Images of the Middle East«.
Det kan man også i Folketingssalen.
Men som sagt er vi ikke positive over for det her handelssamarbejde, The Euro-Mediterranean Partnership.
Men vi har en lidt anden tilgang, for nu at sige det mildt, end Dansk Folkeparti har.
Og derfor har vi også fremsat vores eget forslag til vedtagelse, som lyder: Forslag til vedtagelse »
Folketinget pålægger regeringen at arbejde ud fra følgende retningslinjer i forbindelse med Euromed-samarbejdet: – Handelssamarbejdet skal tage udgangspunkt i de fattigere landes udviklingsbehov frem for EU’s store selskabers ønsker om øgede markedsandele.
– Når mennesker fra andre dele af verden arbejder i Danmark, skal dette arbejde foregå på danske løn- og arbejdsvilkår.
Folketinget udtrykker sin positive holdning til kulturel og social udveksling mellem lande i EU og lande i Middelhavsområdet.«
Og dermed kan vi selvfølgelig ikke stemme for det forslag til vedtagelse, som Venstre og Konservative har fremsat.
Vi kan selvfølgelig under ingen omstændigheder stemme for det forslag til vedtagelse, som Dansk Folkeparti har fremsat.
Vi kan kun stemme vores eget, og derfor vil vi også stemme imod forslaget, når afstemningen kommer.